Keleivis (Salomėja Nėris)
Į tolumas vieškelis bėga -
Pasiilgusių laimės ir turtų
Išklydo juom daugel sermėgų ..
Keleivi pavargęs, iš kur tu?

Tau gluosniai prie kelio sustojo,
Beržai susirūpinę ošia:
Ką parneši broliam artojam?
Kuo savą kampelį papuoši?

Ištyso šešėlių juodumas: -
Tai vakaras grįžta į sodžių -
Tu gimtojo kamino dūmus
Užuodi, pažįsti be žodžių.

Ir nori, kad būtų tau linksma,
Ir nori su volunge krykšti - -
Sumindyta smilga nulinksta -
O kurgi tu, džiaugsme pernykšti?

Štai bąla raudonos pašvaistės -
Įkaitusią žemę pagirdys
Naktužė. O tau kas palaistys
Dulkėtą nuvytusią širdį?

Nėris Salomėja
Eilėraščiai